與同社遊山園次翁常之韻
作者：許及之
朝代：宋

paragraphs: 眷言太玉峯，本是仙佛宅。
端視儼若屏，側睨展如翼。
洞府何渺茫，傳聞見圖畫。
疆理雖東甌，題品經謝客。
至今味篇咏，當時想游歷。
顧我本萍泛，買鄰寓棲息。
江山自呈露，卉木因種植。
鑿巖得泉香，拓戶見山色。
佳客入庭戶，英氣來几席。
幽葩芬石根，好鳥絃坐側。
拄笏山之西，拏舟江以北。
明月浮可捉，疎星掛堪摘。
拂晨天宇浄，出海陽烏赤。
脩嵐爍紫翠，遠目眩朱碧。
崚嶒雙塔影，突兀古殿脊。
媚川溟渤寬，絕境天地窄。
前賢未嘗亡，勝趣何有極。
茲時屆清和，同社共推激。
肯爲終日留，喜免重城隔。
長歌響林坰，妙語出金石。
爾汝合忘形，拘攣非遠識。
莫嗔驚著汝，試問今何夕。
曹劉牆可短，丘崖肩可拍。
却笑山陰會，翻悲昔人迹。
喻指孰非是，計馬誰失得。
明當新詩來，勿憚難韻迫。
趣歸不匆忙，餘興猶襞積。
感君吐瓊瑰，爲我寫胸臆。